DASH paralajmëron amerikanët
Mundësia e sulmeve terroriste ka detyruar Departamentin e Shtetit të mbyllë plot 22 ambasada dhe konsullata
Shtetet e Bashkuara po u thonë qytetarëve amerikanë jashtë vendit të kenë kujdes për shkak të sulmeve të mundshme terroriste, dhe në të njëjtën kohë po mbyllin 22 ambasada dhe konsullata deri të dielën. Korrespondenti i Zërit të Amerikës Jeff Seldin, tregon më hollësisht rreth paralajmërimeve nga Departamenti i Shtetit. Po shtohen shqetësimet se shtetasit amerikanë do të jenë përsëri objektiv i ndonjë sulmi. Departamenti i Shtetit u bëri thirrje shtetasve dje të kenë kujdes kur të udhëtojnë, duke paralajmëruar se al-Qaida dhe bashkëpunëtorët e saj po planifikojnë sulme, sidomos në Lindjen e Mesme dhe në Afrikën e Veriut. Kërcënimet mund të ndodhin në vendet ku mblidhen amerikanët. Ka edhe dyshime se terroristët mund të kenë në shënjestër godina zyrtare, duke detyruar Departamentin e Shtetit të mbyll disa ambasada. Departamenti i Shtetit po mbyll gjithsej 22 ambasada dhe konsullata deri të dielën, përfshirë ato në Egjipt, Irak, dhe Jemen. Pas sulmit të shtatorit të kaluar në misionin amerikan në Benghazi, Libi, i cili rezultoi në vdekjen e ambasadorit dhe tre amerikanëve të tjerë, analisti James Carafano nga Fondacioni Heritage thotë se një sulm tjetër është thjesht një çështje kohe. Zyrtarët thonë se sulmet e reja mund të vijnë nga Gadishulli Arabik. Një nga degët më të njohura të al-Qaidas, është aktive në Jemen edhe pse grupi ka qenë nën presion nga ushtria e Jemenisë dhe sulmet e avionëve amerikanë pa pilot. Departamenti i Shtetit nuk ka thënë nëse ajo degë është shkas për kërcënimet e fundit. Por për ata që studiojnë rajonin, po aq shqetësuese është nevoja për të mbyllur ambasadat, qoftë edhe për një ditë. Zoti Graeme Bannerman nga Instituti i Lindjes së Mesme thotë se problemet nuk mund të zgjidhen pa ambasada të hapura. Po dje, zyra britanike e punëve të jashtme deklaroi se ambasada e saj në Jemen do të jetë e mbyllur me 4 dhe 5 gusht. Paralajmërimi për kujdes në udhëtime për amerikanët është për të gjithë muajin gusht. Qytetarëve amerikanë po u thuhet të jenë të kujdsesshëm në transportin publik dhe në vendet turistike. Dhe Departamenti i Shtetit thotë se ka mundësi që të mbyllen përsëri disa nga ambasadat.